**Îndrăznește precum El și-a ta fi-va biruința!**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Motto: ” Îndrăzniţi, eu am biruit lumea” (Ioan 16:33)

...

Îndrăznește precum El și-a ta fi-va biruința!

...

Cine ești, ființă slabă ce calci pe drumuri fără umbră,

Când lumina nu-i pe tine și noaptea-n jurul tău tot umblă?

Visele ce-ți poartă somnul, nu-s ascunsa ta dorință,

Pașii-ți plini de șovăială și-ncărcați de neputință,

Un-te poartă fără vlagă prin desișurile sorții,

Apoi la sfârșit de drum să-ți numeri în grabă morții?

Unde te tot duci spre beznă călcând viața în picioare,

Au nu vezi deja nămeții din iarna vieții care moare?

...

Ce tot vezi ființă slabă cu privirea ta semeață,

De ce lași timpul care curge să te lase fără viață?

Oprește-te și-ntoarce-ți fața către stropul de lumină

Ce răzbate printre norii ce-acoperă bolta senină,

Lasă jos a tale lucruri ce-ți acoperă menirea,

Dăruiește-agoniseala și sfântă fi-va-ți pomenirea,

Vei obosi sub greutate ajuns împovărat de ani,

Destul că oricum duci cu tine un sac plin cu bolovani!

...

Pășește-ncet, că drumul vieții oricum duce spre mormânt

Și vei vedea, ființă slabă că ești doar praf purtat de vânt,

În inimă pune-ți averea pe care-o strângi de la-nceput,

Ca să fii după o viață mai mult decât un pumn de lut!

...

Nu căta nici printre stele locul lumilor divine,

Că Paradisul din poveste e undeva adânc în tine,

Întreabă-te din când în când privindu-te într-o oglindă,

Cine-i cel ce mă privește, cine-n locul meu colindă?

Că lumea, plină de ispite, plină-i și de gură-cască,

Ce te-ndeamnă și te-nvață să-ți pui mereu o altă mască,

Purtând mască după mască vei fi de măști împovărat

Și-așa ajungi să nu mai știi cine ești tu cu-adevărat!

...

Nu căta la ale lumii, nici nu cerși a lumii milă,

Chiar de-n tine mai e viață cât mai pâlpâie-o feștilă,

Lumea n-are ce-ți da ție mai mult decât să porți un nume,

Dar poți să te întrebi într-una, tu ce poți face pentru lume?

Tu caută numai în tine ori de câte ori ți-e greu,

Că în tine-i universul și în tine-i Dumnezeu,

Nu te teme nici de moarte când cumplită-i nevoința,

Îndrăznește precum El și-a ta fi-va biruința!